Manig hoher můt (Mit aufgelösten Abbreviaturen)
Manig hoher můt·
der tůt sich aber vnder·
das vuͤgt des winters zit·
wan sin getwang·
tůt krank· von schoͤne wunder·
vnd ǒch der voglin strit·
dú so sůs schoͤne
lobt mit gidoͤne·
wer klegte nicht·
dc man ensicht·
noch hoͤret· das vns e machete fro·

Doch můs der pin·
mir sin· vor allem smerzen·
der mir senlich tůt we·
wan si noch nie·
verlie· min klage ze herzen·
was solte ich klagen me·
vnd doch ir min trúwe·
waren ie so núwe·
da von tůt mir so we·
von ir froͤmden owe
... lies si das noch·

Dv́ minne kan·
nit han· die rechten mâsse·
dc ist mir leider kunt·
wan si mich treit·
in leit· die strengen strâsse·
vf senelichen grunt·
ein wib schoͤne vnd here·
liebt si mir so sere·
vnd nicht ir mich·
da uon si sich
mir froͤmdet· ach mich twinget ǒch ir lib·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse